N Á R O D N Á   R A D A   S L O V E N S K E J   R E P U B L I K Y

–––––––––––––––––––––––––––––––––––––––––––––––––––––––

III. volebné obdobie 

Návrh

Zákon

z ........... 2005

ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. v znení neskorších predpisov

Národná rada Slovenskej republiky sa uzniesla na tomto zákone

Čl. I

Zákon č. 308/2000 Z. z. o vysielaní a retransmisii a o zmene zákona č. 195/2000 Z. z. v znení zákona č. 147/2001 Z.z. a č. 206/2002 Z.z.  a č. 289/2005 Z.z. sa mení a dopĺňa takto:

1.   V § 5 ods. 1 písm. m) sa bodka nahrádza čiarkou.

2.   V § 5 sa odsek 1 dopĺňa písmenom n), ktoré znie:

     „n) vybavovať sťažnosti na porušenie tohto zákona v súlade s jej štatútom.“.

3.   V § 16 sa za písmeno h) vkladá nové písmeno i), ktoré znie:

„i) pozastaviť vysielanie programu alebo jeho časti za podmienok určených radou,“

Doterajšie písmená i) až o) sa označujú ako písmená j) až p).

4.  V § 19 ods. 2 písm. e) sa bodka nahrádza čiarkou.

5.  V § 19 sa odsek 2 dopĺňa písmenom f), ktoré znie: 

 „f) nenáležitou formou zobrazovať maloletých, ktorí sú vystavovaní fyzickému alebo psychickému utrpeniu.“.

6. V § 20 ods. 5 sa po slove „maloletých“ čiarka nahrádza bodkou. 

7. V § 20 ods. 5 sa vypúšťa čiarka a slová „informujúci o vhodnosti programov pre vekové skupiny maloletých do 7, 12, 15 a 18 rokov.“.

8. § 20 ods. 6 znie: „Rada určí Jednotný systém označovania programov a podmienky jeho uplatňovania. Jednotný systém označovania programov informuje o vekovej vhodnosti programov a iných zložiek programovej služby pre vekovú skupinu do 7, 12, 15 a 18 rokov a upravuje časové obmedzenia vysielania programov nevhodných pre maloletých do 15 rokov a programov a programových zložiek nevhodných a neprístupných pre maloletých. Tento systém rada zverejní prostredníctvom svojej internetovej stránky, na svojej úradnej tabuli v mieste svojho sídla a doručí ho dotknutým vysielateľom.“.

9.   V § 64 ods. 2 sa za slová „povinnosť uložená v § 16 písm. c)“ vkladá čiarka a slová „h)  a i)“.

10.   § 65 vrátane nadpisu znie:

„§ 65

Oznam o porušení zákona

Povinnosť odvysielať oznam o porušení zákona môže rada vysielateľovi uložiť, ak vysielateľ vysielal programy alebo iné zložky programovej služby v rozpore s § 16 písm. a) až c), § 19 a § 20 ods. 1 a 3 a je účelné a potrebné, aby sa verejnosť o tomto porušení dozvedela; rozsah,  formu a vysielací čas určí rada.“.

11.   § 66 vrátane nadpisu znie:

„§ 66

Pozastavenie vysielania programu alebo jeho časti

Ak vysielateľ odvysielaním programu závažným spôsobom porušil povinnosti podľa § 16 písm. b) a c), § 19 a § 20 ods. 1 a 3, rada pozastaví vysielanie tohto programu alebo jeho časti, a to najviac na 30 dní. Podmienky pozastavenia určí rada.“. 

12.  V § 67 sa v odseku 3 vypúšťajú písmená c), g) a h). Doterajšie písmená d) až f) sa označujú ako písmená c) až e).

13. V § 67 ods. 3 písm. e) sa čiarka na konci vety nahrádza bodkou.

14. V § 67 ods. 5 písm. c) sa bodka nahrádza čiarkou.

15. V § 67 sa odsek 5 dopĺňa písmenami d) až g), ktoré znejú:     

 „d) vysiela programy a iné zložky programovej služby, ktoré by mohli ohroziť 

 fyzický, psychický alebo morálny vývin maloletých alebo narušiť ich duševné    zdravie alebo emocionálny stav v čase od 6.00 h do 22.00 h (§ 20 ods. 3),
  e) vysiela programy a iné časti programovej služby, ktorých obsah je v rozpore

      s povinnosťami podľa § 19,

   f) neodvysielal oznam o porušení zákona alebo nedodržal podmienky na jeho zverejnenie, ktoré určila rada [§ 16 písm. h)],

g) nepozastavil vysielanie programu alebo jeho časti, alebo nedodržal podmienky pozastavenia vysielania programu alebo jeho časti, ktoré určila rada [§ 16 písm. i)].“.

Čl. II

Tento zákon nadobúda účinnosť .............. 2005.

D Ô V O D O V Á    S P R Á V A

Všeobecná časť

Poslanecký návrh novely zákona č. 308/2000 Z. z. o vysielaní a retransmisii a o zmene zákona č. 195/2000 Z. z. v znení neskorších predpisov predkladá skupina poslancov v záujme presnejšej právnej úpravy povinností vysielateľov súvisiacich s ochranou ľudskej dôstojnosti a ľudskosti a ochrany maloletých.

          Predmetom návrhu novely zákona o vysielaní a retransmisii je doplnenie zákazu zobrazovania scén, kde sú maloletí vystavovaní fyzickému či psychickému utrpeniu,  doplnenie časovej opony pre vysielanie programov nevhodných pre maloletých.          

Predmetom návrhu novely zákona je taktiež úprava výšky sankcií, v prípade porušenia ustanovení o ochrane ľudskej dôstojnosti a ľudskosti, a maloletých ako aj v prípade nevykonania sankcie odvysielania oznamu o porušení zákona a pozastavenie vysielania. Návrh taktiež dopĺňa pôsobnosť Rady pre vysielanie a retransmisiu (ďalej len „Rada“) v oblasti výkonu štátnej správy o vybavovanie sťažností na porušenie zákona č. 308/2000 Z.z. v súlade so štatútom Rady. 

Súčasťou návrhu novely zákona je aj zmena úpravy sankcií odvysielanie oznamu o porušení zákona a pozastavenie vysielania programu alebo jeho časti.

Predkladaný návrh novely zákona o vysielaní a retransmisii je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami a inými dokumentmi, ktorými je Slovenská republika viazaná. 

Predkladaný návrh novelizácie zákona nepredpokladá zvýšenie nárokov na finančné prostriedky zo štátneho rozpočtu. Predkladaný návrh nezakladá nároky na pracovné sily a organizačné zabezpečenie.
Osobitná časť

K článku I

K bodu 1 a 2.  

V roku 2005 bolo Rade doposiaľ adresovaných vyše 1000 sťažností, pričom mnohé z nich sú totožné, obsahovo zhodné. Pri vybavovaní sťažností Rada v súčasnosti postupuje podľa zákona č. 152/1998 Z.z. o sťažnostiach. Procesné povinnosti, ktoré pri vybavovaní sťažností rade zákon o sťažnostiach ukladá, však zamestnávajú radu natoľko, že sa tým odďaľuje plnenie iných a zrejme aj dôležitejších funkcií rady. Rozšírením pôsobnosti Rady o vybavovanie sťažností, by sa Rade umožnilo upraviť procesný postup vybavovania sťažností v štatúte Rady, čím by sa vybavovanie sťažností výrazne urýchlilo. Sťažnosti podľa navrhovaného ustanovenia by teda neboli sťažnosťami podľa zákona č. 152/1998 Z.z., ale na základe ustanovenia § 4 ods. 1 písm. c) zákona č. 152/1998 Z.z. sťažnosťami upravenými zákonom č. 308/2000 Z.z. Vzhľadom na to, že úprava vybavovania sťažností bude vymedzená v Štatúte Rady, bude podliehať schváleniu predsedu NR SR.               

K bodu 3.

Zákon o vysielaní a retransmisii v platnom znení v 13. časti („Sankcie“) v § 66 ustanovuje sankciu pozastavenie vysielania programu alebo jeho časti. V § 16, kde sú vymedzené základné povinností vysielateľa však povinnosť vysielateľa vykonať sankciu uloženú rozhodnutím Rady podľa § 66 absentuje. Z toho dôvodu je nutné presne ustanoviť túto povinnosť vysielateľa.  
K bodu 4 a 5.

V súlade s článkom 16 Dohovoru o právach dieťaťa a článkom 41 Ústavy Slovenskej republiky, z dôvodu zaručenia osobitnej ochrany dieťaťa je v navrhovanej novele zákona špeciálne ustanovený zákaz zobrazovania maloletých vystavovaných fyzickému alebo psychickému utrpeniu. 
Hoci súčasné znenie zákona podrobne upravuje ochranu ľudskosti a maloletých, a navrhované doplnenie § 19 sa môže javiť ako duplicitné, je nutné osobitne zvýrazniť potrebu ochrany maloletých pri ich zobrazovaní v rámci vysielania programových služieb. 

K bodu 6 až 8.

Rada sa na svojom zasadnutí dňa 10.7.2001 uzniesla na Jednotnom systéme označovania programov ( ďalej len „JSO“) a podmienkach jeho uplatňovania. Napriek tomu, že JSO sa stal účinným nástrojom, zabezpečujúcim ochranu maloletých, z praxe vyplynula požiadavka jeho zmeny. Dňa 13.9.2005 Rada určila nový JSO, ktorý presne stanovuje kritéria vysielania programov nevhodných pre vekové skupiny maloletých do 7, 12, 15 a 18 rokov, vrátane vymedzenia dvoch časových opôn. V záujme zefektívnenia ochrany maloletých, návrh novely zákona výslovne ukladá Rade povinnosť upraviť v rámci JSO aj časové obmedzenia vysielania programov nevhodných pre maloletých do 15 rokov a nevhodných a neprístupných pre maloletých (do 18 rokov). 
K bodu 9.

Rada uloží sankciu odvysielanie oznamu o porušení zákona, v prípade ak je účelné a potrebné, aby sa verejnosť o porušení zákona dozvedela a sankcia upozornenie na porušenie zákona neplní výchovný účel. Sankciu pozastavenie vysielania Rada uloží, ak došlo k porušeniu povinnosti závažným spôsobom. Obe sankcie sú výrazným zásahom do vysielania. Navrhované znenie zákona rozširuje skupinu povinností, kedy v prípade ich porušenie Rada ukladá bez predchádzajúceho upozornenia na porušenie zákona pokutu, práve o povinnosť odvysielať oznam o porušení zákona a povinnosť pozastaviť vysielanie programu. Súčasné znenie zákona neumožňuje efektívne vynucovanie vykonania sankcie - odvysielanie oznamu o porušení zákona, nakoľko v prípade prvého nesplnenia povinnosti vysielateľa odvysielať oznam, je možné uložiť len sankciu upozornenie na porušenie zákona a sankciu – pokutu je možné uložiť až následne. Tým sa výkon sankcie odďaľuje, a účel samotnej sankcie je oslabený. (účelnosť a potrebnosť, aby sa verejnosť o porušení dozvedela). V súčasnom znení zákona úplne absentuje možnosť postihovať vysielateľa v prípade nevykonanie sankcie pozastavenia vysielania programu alebo jeho časti. Predmetný problém je v navrhovanej novele zákona upravený v bode 15.
K bodu 10.

Problém súčasného znenia § 65 vyplýva z nejasného vzťahu medzi odsekmi 1 a 2. Zo súčasného znenia nie je totiž zrejmé, či sankciu – odvysielanie oznam o porušení zákona je možné uložiť za akékoľvek porušenie zákona alebo len za porušenie ustanovení vymenovaných v odseku 2.     

Zatiaľ čo v § 65 ods. 1 je uloženie sankcie – oznamu o porušení zákona ponechané na správnu  úvahu rady, ustanovenie § 65 ods. 2 už svojou dikciou ukladá rade povinnosť uložiť predmetnú sankciu, pričom uloženie tejto sankcie nemusí byť ani účelné ani potrebné. Z praktických skúseností rady však vyplýva poznatok, že bude efektívnejšie ponechať uloženie tejto sankcie na správnu úvahu rady a to výhradne za porušenia zákona, ktoré sú vymenované v § 65 ods. 2. Porušenia ostatných povinností vyplývajúcich zo zákona č. 308/2000 Z.z. sú adekvátne sankcionované inými ustanoveniami predmetného zákona. Z uvedených dôvodov je účelnejšie upraviť ukladanie sankcie oznamu o porušení zákona v jednom ustanovení tak, aby nevznikali výkladové problémy pri jej aplikácii. 

K bodu 11.

Súčasné znenie § 66 ods. 1 ukladá rade povinnosť pozastaviť program alebo jeho časť pri opakovanom alebo závažnom porušení ustanovení zákona č. 308/2000 Z. z. Zatiaľ čo rozhodovanie o tom, či došlo k závažnému porušeniu zákona, je na správnej úvahe rady, opakované porušenie ustanovení zákona je objektívnou skutočnosťou. Ukladanie sankcie – pozastavenia vysielania programu alebo jeho časti už pri druhom porušení jednej povinnosti je príliš prísnou sankciou, ktorej praktický dopad na vysielanie nemusí zďaleka zodpovedať závažnosti porušenia zákona zo strany vysielateľa. Tento výklad právnej normy je zrejme v rozpore s Ústavou Slovenskej republiky (článok 26) a medzinárodnými dohovormi  podľa čl. 7 ods. 5 Ústavy SR, z toho dôvodu navrhované novela vypúšťa podmienku opakovaného porušenia zákona, ktorá je alternatívou k podmienke závažného porušenia zákona. Navrhované znenie ustanovuje povinnosť Rady pozastaviť vysielanie programu alebo jeho časti, v prípade, ak na základe správnej úvahy dospeje k záveru, že došlo k porušeniu jedného z  taxatívne vymedzených ustanovení zákona závažným spôsobom. 

Zo súčasného znenia § 66 ods. 1 a 2 nie je zrejmé, či sa sankcia - pozastavenie vysielania programu alebo jeho časti ukladá za akékoľvek porušenie zákona, alebo len za porušenie ustanovení vymenovaných v odseku 2.  Navrhované znenie ukladá rade uložiť predmetnú sankciu výslovne len za porušenie taxatívne vymenovaných ustanovení zákona č. 308/2000 Z.z.  

K bodu 12 a 13.

V poslednom období je trendom vysielateľov vysielať programový formát tzv. reality show. Zaradením tohto formátu do programovej skladby vysielateľov dochádza neraz k porušeniu ustanovení o ochrane ľudskej dôstojnosti ( § 19) a o ochrane maloletých (§ 20 ods. 3). Sankciu – pokutu, v prípade týchto porušení, možno uložiť vysielateľom televíznej programovej služby  v rozpätí od 20 000,-Sk do 2 000 000,-Sk. Z praxe rady vyplýva, že najvyššia možná sankcia už bola v minulosti uložená. Nakoľko tendencia vysielatelov pri tomto formáte je tlačiť obsah vysielania na hranicu akceptovateľnosti, navrhované znenie umožňuje uložiť vysielateľom vyššie sankcie.

Navrhované znenie taktiež umožňuje rade uložiť vyššiu sankciu v prípade nesplnenia povinnosti odvysielať oznam o porušení zákona, nakoľko táto sankcia sa ukladá v prípade vážneho porušenia zákona.  

K bodu 14 a 15.

Navrhované znenie dopĺňa skupinu povinností o ďalšie 4, kde Rada, v prípade ich porušenia, uloží sankciu – pokutu vysielateľom televíznej programovej služby v rozpätí od 100 000,-Sk do 5 000 000,-Sk. V prípade písmen d),e) a f), sú dôvody uvedené v odôvodnení k bodu 13. 

Zákon o vysielaní a retransmisii v platnom znení v 13. časti („Sankcie“) v § 66 ustanovuje sankciu pozastavenie vysielania programu alebo jeho časti. V § 16, kde sú vymedzené základné povinností vysielateľa, však povinnosť vysielateľa vykonať sankciu uloženú rozhodnutím Rady podľa § 66 absentuje. Z toho dôvodu je nutné presne ustanoviť túto povinnosť vysielateľa. V zákone taktiež absentuje vymedzenie sankcie, ktorú Rada uloží vysielateľovi v prípade nevykonania sankcie uloženej podľa § 66. Nakoľko sankcia  - pozastavenie vysielania programu sa ukladá, ak dôjde k závažnému porušeniu povinností, navrhované znenie zaradilo porušenie tejto povinnosti do  § 67 ods.5, na základe ktorého je vysielateľovi televíznej programovej služby možné uložiť pokuty vo výške maximálne 5 000 000,-Sk.  

Doložka zlučiteľnosti

návrhu zákona s právom Európskej únie 

1. Navrhovateľ zákona: poslankyne Národnej rady Slovenskej republiky Ľudmila Mušková a Dana Podracká.

2. Názov návrhu zákona: zákon, ktorým sa dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z.z. v znení neskorších predpisov
3. V práve Európskej únie je problematika návrhu zákona upravená. 

4. Návrh zákona svojou problematikou nepatrí medzi prioritné oblasti aproximácie práva výslovne uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

5. Charakteristika právnych noriem Európskej únie, ktorými je upravená problematika návrhu zákona (tretí bod písm. a/): bezpredmetné

6. Vyjadrenie stupňa kompatibility s právnou normou Európskej únie: vzhľadom na vnútroštátny charakter upravovanej problematiky je posudzovanie návrhu zákona s právom Európskej únie bezpredmetné

